Expo 2008 - Biquipedia, a enziclopedia libre

# Expo 2008

### De Biquipedia

Iste testo contién informazión á lo redol de bel procheuto u de suzesos que son á benir.
Puet trobar-se-ie informazión probisional u esperable; o contenito probablement cambiará en que s'amane a suya calandata e se'n dispose de més informazión.

L'Expo Zaragoza 2008 ye una Esposizión Internazional que se zelebrará á Zaragoza, a capital d'Aragón, den d'o 14 de chunio dica o 14 de setiembre de 2008, e que tendrá l'augua como prenzipal exe tematico. A localizazión d'o rezinto d'a Esposizión forma parti d'a mesma: á la espuenda de l'auguatuerta de Ranillas, buelta que fa l'Ebro en pasar per a ziudat.

Botazión d'o BIE
| Zaragoza | Trieste | Tesalonica | Ast
--- | --- | --- | --- | ---
1ª Ronda | 47 | 35 | 12 | 3
2ª Ronda* | 57 | 37 | - | 1
(*) Á la 2ª ronda no i acudioron dos comisarios d'o BIE

L'Expo 2008 ye coordinata per o Bureau International des Expositions, organizazión responsable d'asinar as Esposizions. O 16 d'abiento de 2004, a candidatura de Zaragoza ta estar sieu de l'Expo 2008 benzió las d'altras ziudaz candidatas como Tesalonica (Grezia) e Trieste (Italia).

Zaragoza commemora tamién en 2008 o bizentenario d'os Setios de Zaragoza d'a Guerra d'a Independenzia cuentra la embasión napoleonica (1808) e o zentenario d'a Espozisión Ispano-Franzesa de 1908, que suposó un primer blinco cualitatibo n'a mudernidat d'a ziudat.

A mascota de l'Expo 2008 represienta una chisla u gota d'augua clamata «Fluvi». O nombre, acronimo de flumen vitae ('arrigo d'a bita', en latín), se li dio dimpués d'un debate ziudadano prou controbertito, e n'o cual un d'os nombres faboritos yera estata la parola aragonesa 'Chisla'.

## [Editar] Tema prenzipal

A tematica d'a Esposizión tien l'augua per ocheuto zentral, baixo lo epigrafe de «augua e desarrulata sustenible», e ye prebisto que se'n desglosen uns cuantos temas: «L'augua, recurso escaso»; «l'augua ta la bita»; «os paisaches de l'augua» e «l'augua como elemento de relazión entre os pueblos».

## [Editar] Espazios emblematicos

D'entre os futuros espazios emblematicos, se i troba:

Uebras de l'Expo, amán de l'Almozara

- o Pabillón Puent, construczión que achuntará o rezinto de l'Expo con o bico de l'Almozara, encomendata ta l'arquiteuta britanico-iraquí Zaha Hadid;
- a Torre de l'Augua, gratazielos de 76 metros d'altaria, diseñato per Enrique de Teresa, que permeterá de canalizar l'augua d'o rezinto de l'Expo en creyar un zercuito trancato n'o cual se podrán fer actibidaz bariatas;
- o Palazio de Congresos de Zaragoza, de Nieto & Sobejano;
- l'Acuario flubial, adestinato á estar o més gran d'Europa;
- o Pabillón d'Aragón, d'os arquiteutos Olano e Mendo;
- o Pabillón d'España, de l'arquiteuto nabarro Patxi Mangado, un edifizio climaticament sustenible, a refricherazión d'o cual se ferá de trazas naturals per meyo de l'augua de plebita;
- a Palanga de l'Almozara de Manterola que, con una lonchitut de 277m, achuntará las dos espuendas sin emparar-se mica sopre o río, con un mástil de 75 metros d'altaria;
- o Puent d'o Terzer Milenio, que enlazará la marguin dreita de l'Ebro con l'Expo;
- o Pabillón Latinoamericán, que con o epigrafe "Baixo la plebita, selbas e bosques latinoamericans" esprisará la balura de l'augua d'as selbas latinoamericanas, entegrando-ie elementos climaticos, edaficos, zoolochicos, botanicos e idrolochicos n'os suyos conzeutos espositibos, sopre o río Ebro, á cargo de l'arquiteuto mexicano Fernando López Guerra;
- as seis Plazas tematicas, que desarrularán un seguito d'esposizions e espectaclos como estimulo t'a reflecsión sopre l'augua;
- cualques telecabinas que achuntarán a Estazión Intermodal de Zaragoza-Delizias con o parque metropolitán e o rezinto de l'Expo.

### [Editar] Procheutos relazionatos

Á lo redol de l'Expo s'ha diseñato un gran parque metropolitán, á on que os besitadors poderán fer diferents actibidaz, pus contará d'entre altras cosas con:

- plachas flubials;
- una canal d'auguas furas;
- una zona termal;
- un chardín botanico;
- un campo de golf;
- un pabellón de zelebrazions.

Á més, en relazión con a zelebrazión de l'Expo, uns altros procheutos prebistos son:

- a construzión d'un azut en l'Ebro que reglará las auguas ta fer-ie un trampo nabegable;
- a recuperazión d'as espuendas de l'arrigo per meyo d'a enamplata d'as zeras, a esmarguinata d'o matical d'a ripera, a construzión de miradors u la instalazión de pistas de boleibol e futbol placha, d'entre altras cosas;
- l'amilloramiento d'a Uerba, d'o Galligo e d'a Canal Imperial d'Aragón;
- a encorporazión d'os anticos depositos de Casablanca, como laco artifizial con embarcazions;
- a remodelazión e enamplata de l'aeropuerto de Garrapinillos.
- l'amilloramiento d'a iluminazión d'a ziudat, igual á molimentos e puents como á carreras e abenitas, á més d'á la Basilica d'o Pilar e á la Seu de Sant Salbador.

## [Editar] Países que i partizipan

Amés de totas as Comunidaz Autonomas d'o Estato español, que ya han confirmato la suya partizipazion, a lista encara apierta d'os 92 estatos d'o mundo que han confirmato la suya partizipazión en l'Expo 2008 ye a siguient:

Países que i partizipan
Aití | Alcheria | Alemaña | Andorra
Angola | Antigua e Barbuda | Arabia Saudí | Archentina
Australia | Austria | Bahamas | Barbados
Belchica | Belize | Benezuela | Bietnam
Bolibia | Bulgaria | Cabo Berde | Camerún
Chamaica | Chapón | China | Chordania
Colombia | Corea d'o Sur | Costa Rica | Croazia
Dinamarca | Dominica | Echipto | Ecuador
El Salvador | Emiratos Arabes Unitos | Eslobaquia | Etiopia
Filipinas | Franzia | Grenada | Grezia
Guatemala | Guinea Ecuatorial | India | Indonesia
Italia | Kasajstán | Kenia | Kuwait
Lituania | Malaisia | Malí | Marruecos
Mauritania | Mexico | Monaco | Mozambique
Namibia | Nicaragua | Nícher | Nicheria
Omán | Onduras | Pakistán | Panamá
Paraguai | Perú | Polonia | Portugal
Qatar | Republica Dominicana | Rumanía | Rusia
Sant Bizent e as Grenadinas | Sant Cristofo e Nieus | Santa Luzía
Senegal | Siria | Sudán | Suiza
Surafrica | Surinam | Tailandia | Tanzania
Trinidad e Tobago | Tunizia | Turquía | Ucraína
Uganda | Uruguai | Yemen | Ziudat d'o Baticán

## [Editar] Emplego posterior d'o rezinto

Ye prebisto que bels edifizios de l'Expo sian logatos u enallenatos á diferents instituzions. O Pabillón d'Aragón, per ixemplo, estará la sieu d'una consellería d'o Gubierno d'Aragón. Dos d'as construzions més emblematicas, a Torre de l'Augua e o Pabillón Puent, podereban estar adqueritos per connoixitas instituzions finanzieras aragonesas.

Os pabillons internazionals s'adestinarán á ufizinas á fin de creyar o parque empresarial més gran de Zaragoza. N'a suya remodelazión s'ha embrecato lo estudio madrileño Lamela. O nuebo rezinto contará igualment con establimientos ta l'ozio e a restaurazión.

## [Editar] Controbersias

A construzión d'o rezinto de l'Expo 2008 á l'aguatuerta de Ranillas ye estata custionata den de diferents coleutibos sozials que han ensistito n'a contradizión d'as uebras e de l'ubicazión d'o ebento con o lema d'a propia esposizión referito á la sustenibilidat.

En ixe sentito, os cheologos recomiendan no edificar sopre ramblars como l'aguatuerta de Ranillas, ya que diz que corren periclo d'engaronar-se cada 20 añatas. Ta soluzionar o problema, se i ferán bels diques, encara que ixo podereba resultar insufizient á largo plazo.

Zientificos espezialistas en limnolochía han creticato a construzión d'un azut abatible en l'Ebro, feito ta creyar una lama d'augua estable de 4 km, pus en altera o rechimen idraulico. Per istas uebras, a biodibersidat flubial s'ha bisto prou alterata, ya que s'ha abito á retirar os moluscos bibalbos autoctonos en un trampo de 8 km.

As queixas d'a bezindat per o nibel de ruyito que pateixen son cutianas.

## [Editar] Binclos esteriors

- (es) Sitio web ufizial
  - (es) Blog ufizial d'Expo Zaragoza 2008 - Primer blog n'a estoria d'as Esposizions Internazionals.
- (en) (fr) Sitio web d'o Bureau International des Expositions
- (es) Bideo d'o espot promozional de l'Expo Zaragoza 2008
  - (an) Bersión aragonesa d'o anunzio ofizial
- (es) Informe d'Ecolochistas en Aizión de Zaragoza sopre o procheuto d'Expo 2008 á l'aguatuerta de Ranillas t'o Bureau Internazional des Expositions.
- (es) Sitio web en contra d'a Expo

Retrieved from "http://an.wikipedia.org../../../e/x/p/Expo_2008.html"

Categorías: Procheutos e suzesos á benir | Expo 2008 | Zaragoza

##### Views

- Articlo
- Descusión
- Current revision

##### Rechirar

##### Atras luengas

- Deutsch
- English
- Español
- Italiano
- 日本語